L’11 de setembre, festa d’inici de curs amb entrada gratuïta a la piscina, per a xiquets i xiquetes, i espectacle familiar
2025-07-24

L’inici del curs escolar està molt a prop i la Regidoria de Protecció i Drets de la Infància de l’Ajuntament de Burjassot, dirigida per Yolanda Andrés, s’ha proposat que les xiquetes i els xiquets de Burjassot gaudisquen del seu últim dia de vacances, el diumenge 11 de setembre, d’una manera divertida, diferent i compromesa.

Així, per a eixe dia, dins del projecte “La Ciutat de les xiquetes i els xiquets”, al qual està adherit Burjassot, el Consistori proposa la “Festa d’inici del curs 2022/2023”, la qual començarà pel matí, en la piscina d’estiu, l’entrada a la qual serà gratuïta eixe dia per a les xiquetes i els xiquets de Burjassot. Només hauran de pagar entrada els adults que els acompanyen i sempre respectant el nombre màxim de persones permés en cadascuna de les parcel·les.

Per a poder acudir és indispensable que es reserve la parcel·la de la manera habitual, PUNXANT ACÍ, i només cal marcar i comprar les entrades de les persones majors de 14 anys.

D’altra banda, a la vesprada, a les 19.30 hores, els xiquets i xiquetes tenen una altra cita en la Plaça de l’Ajuntament, on podran gaudir del mag Luigi Ludus i del seu espectacle, “El mag dels llibres”, una activitat gratuïta i destinada al públic familiar.

“El Mag dels llibres” és un espectacle de màgia en el qual Luigi Ludus mostrarà als presents com tota la màgia que ens envolta naix de l’argument de llibres clàssics molt coneguts. En aquesta ocasió, es podrà gaudir amb llibres com El Mago de Oz, Peter Pan, Romeo y Julieta, Pulgarcita i El Monstruo de colores.

Els jocs de màgia són molt variats i pensats per a totes les edats i, entre altres, es podrà veure com l’espantaocells del Mago de Oz, dibuixat en una pissarra, cobra vida per a cantar una cançó sobre l’amistat; jugar amb Campaneta, que farà sonar una campana mentre fa sorgir, de manera màgica, la carta d’un espectador o fer aparéixer el peix de Pulgarcita entre molts altres jocs.